
Privind trecerea din domeniul public al municipiului Timişoara în domeniul privat al municipiului Timişoara, a terenurilor aferente imobilelor cu destinaţia de locuinţă situate în Timişoara, Apateu nr. 29, E. Zola nr. 3, 16 Decembrie 1989 nr. 42.
Urmare a Hotărârii Consiliului Local Nr. 45 din 24.02.2009, terenurile aferente imobilelor cu destinaţia de locuinţă dobândite în baza prevederilor  Legii nr.61/1990, Legii nr.85/1992, Legii nr.112/1995 si Legii nr.79/1997, pot fi concesionate în vederea extinderii construcţiilor existente. Prin terenurile aferente imobilelor se înţeleg terenurile situate la aceeaşi adresă poştala cu clădirea de locuit, fiind delimitate prin împrejmuiri sau calcane în conformitate cu planul parcelar, întocmit de un proiectant autorizat O.C.P.I. 

Prin adresa cu nr. DP2010-3883/21.04.2010, d-l Ile Ioan, proprietar al imobilului – construcţie situat în str. Apateu nr. 29, înscris în CF. nr. 417177, nr. top. 7894; 7895, a solicitat concesionarea unei suprafeţe de teren – inclus în domeniul public al municipiului Timişoara, în vederea extinderii locuinţei.

Prin adresa cu nr. DP2010-6566/22.07.2010, dl. Bot Sabin prin Gabor Lajos, proprietar al imobilului – construcţie situat în str. E. Zola nr. 3, înscris în CF. nr. 415475, nr. top. 1609/635-637/b a solicitat concesionarea unei suprafeţe de teren – inclus în domeniul public al municipiului Timişoara, în vederea extinderii locuinţei.
Prin adresa cu nr. DP2010-8175/28.09.2010, Asociatia de Proprietari ai imobilului situat în str. 16 Decembrie 1989 nr. 42, imobil înscris în CF. col. nr. 8629, nr. top. 17095 şi nr. top 17096, a solicitat concesionarea unei suprafeţe de teren – inclus în domeniul public al municipiului Timişoara, în vederea extinderii locuinţei.

Având în vedere faptul că terenurile aferente imobilelor mai sus menţionate au fost incluse în domeniul public al Municipiului Timişoara, este necesar trecerea acestora în domeniul privat al Municipiului Timişoara, în vederea concesionării lor.
Menţionăm faptul că aceste imobile nu fac obiectul vreunei revendicări în baza Legii 10/2001, Legii 1/2000 şi a Legii 247/2005, şi nici nu figurează litigii pe rolul instanţelor de judecată în evidenţele Serviciului Juridic al Primăriei Municipiului Timişoara. 

În vederea întocmirii procedurii de concesionare şi a creării cadrului legal a acesteia, faţă de cele de mai sus,

PROPUNEM:
Emiterea unei Hotărâri a Consiliului Local, care să aprobe trecerea din domeniul public al municipiului Timişoara în domeniul privat al municipiului Timişoara, a terenurile aferente imobilelor cu destinaţia de locuinţă dobândite în baza prevederilor  Legii nr.61/1990, Legii nr.85/1992, Legii nr.112/1995 si Legii nr.79/1997, situate în Timişoara E. Zola nr. 3 înscris în CF. nr. 415475, nr. top. 1609/635-637/b în suprafaţă de 892 mp, Apateu nr. 29, înscris în CF 417177, top. 7894, 7895 în suprafaţă de 571 mp, 16 Decembrie 1989 nr. 42 imobil înscris în CF. col. nr. 8629, nr. top. 17095, 17096 în suprafaţă de 1212 mp.

